|  |  |
| --- | --- |
|  |  |

Αθήνα, 9 Μαΐου 2022

# Για τα ημερήσια και κυριακάτικα φύλλα και τα εβδομαδιαία περιοδικά,

# τους ραδιοτηλεοπτικούς σταθμούς και τα ηλεκτρονικά μέσα ενημέρωσης

Σύλλογος Οι Φίλοι της Μουσικής  
**Τέσσερα Μαύρα Κουστούμια**Ένα μουσικό happening βασισμένο στην ομώνυμη ταινία   
του Ρένου Χαραλαμπίδη

Εικόνα που περιέχει τοίχος, άτομο, όρθιος, πόζα

Περιγραφή που δημιουργήθηκε αυτόματα

Λίγους μήνες μετά την αναβίωση σε μιούζικαλ της ταινίας «Φτηνά Τσιγάρα», ο Σύλλογος Οι Φίλοι της Μουσικής και η Boo Productions παρουσιάζουν τον **Ρένο Χαραλαμπίδη** **για μία μόνο βραδιά στις 20 Μαΐου στο Μέγαρο Μουσικής**, σε ένα **μουσικό happening** εμπνευσμένο από το soundtrack της ταινίας του «**Τέσσερα μαύρα κουστούμια**», που συνέθεσε ο ίδιος. Με τον ίδιο ενθουσιασμό που είχε στη διάρκεια της προετοιμασίας της ταινίας, αλλά και με την ωριμότητα του χρόνου που τον δικαίωσε, ο καλλιτέχνης αφηγείται με καινούργιο τρόπο τη μαύρη κωμωδία της νιότης του, **πλαισιωμένος από ένα σύνολο εκλεκτών ηθοποιών και μουσικών.**

Υπάρχουν ταινίες που μας ακολουθούν σαν την Καβαφική πόλη, που για έναν απροσδιόριστο λόγο πάντα σε αυτές ξαναγυρνάμε. Μια τέτοια ταινία είναι και τα «Τέσσερα μαύρα κουστούμια» που το 2010 εκπροσώπησαν την Ελλάδα στα **βραβεία της Ευρωπαϊκής Ακαδημίας Κινηματογράφου.**

Σχεδόν μια δεκαετία μετά, ο σεναριογράφος, σκηνοθέτης αλλά και συνθέτης της μουσικής της ταινίας Ρένος Χαραλαμπίδης **επιστρέφει στο μουσικό υλικό της ταινίας** με αφορμή την επεξεργασία του μοντάζ για την επικείμενη παρουσίασή του σε πλατφόρμα και βρίσκει την ευκαιρία να αναδείξει μια νέα προοπτική σε ένα παλιό υλικό, αναζητώντας σημεία επαφής με την *Οδύσσεια* αλλά και την *Πόλη* του Καβάφη.

Εικόνα που περιέχει κείμενο

Περιγραφή που δημιουργήθηκε αυτόματαΕκτός από τον Ρένο Χαραλαμπίδη, δύο ακόμα ηθοποιοί της ταινίας θα εμφανιστούν στη σκηνή του Μεγάρου. Ο «ντυλανικός» **Δημήτρης Πουλικάκος** -για πρώτη φορά στο Μέγαρο- τραγουδώντας το εμβληματικό «Knockin’ on heaven’s door» που ακούστηκε στην ταινία και ο **Άλκης Παναγιωτίδης** προσθέτοντας μια καβαφική νότα για την πόλη που πάντα σε ακολουθεί́.

Στην **μια και μοναδική βραδιά** τους ηθοποιούς πλαισιώνουν εξαιρετικοί μουσικοί: o **Γιάννης Χριστόπουλος** (τενόρος), ο **Θάνος Μαργέτης** (πιάνο), οι **String Demons** (Λυδία Μπουντούνη, βιολί – Κωνσταντίνος Μπουντούνης, βιολοντσέλο), ο **Στέφανος Φλώτσιος** (κιθάρες), ο **Κώστας Σερεμέτης** και η **Άρτεμις Βαβάτσικα** (ακορντεόν).  
Μουσική σύνθεση, σκηνοθεσία, απαγγελία: **Ρένος Χαραλαμπίδης.**

**Συμπαραγωγή: Boo Productions, Σύλλογος Οι Φίλοι της Μουσικής  
Χορηγοί: Ελληνικό Κέντρο Κινηματογράφου, Correct Productions  
Με την ενέργεια της Zeniθ**

**Παρασκευή 20 Μαΐου, 20.30  
Αίθουσα Δημήτρης Μητρόπουλος, Μέγαρο Μουσικής Αθηνών  
Εισιτήρια** [**megaron.gr**](https://www.megaron.gr/event/renos-xaralampidis-tessera-maura-kostoumia/) **Τ. 210 7282 333**

*Με την παράκληση της δημοσίευσης*

*Πληροφορίες για το ΔΤ: Μαριάννα Αναστασίου  
Υπεύθυνη Επικοινωνίας*

*Σύλλογος Οι Φίλοι της Μουσικής  
 210 72 82 771*

**!!! Επισυνάπτονται φωτογραφίες, ηχητικό και 2 σκηνές από την ταινία και ακολουθούν βιογραφικά!!!**



**Βιογραφικά Συντελεστών**

**Γιάννης Χριστόπουλος**Γεννήθηκε στην Αθήνα. Σπούδασε βυζαντινή μουσική και κλασικό τραγούδι, ενώ πραγματοποίησε μεταπτυχιακές σπουδές στην Κρεμόνα της Ιταλίας (υποτροφία «Αλεξάνδρα Τριάντη», 1998). Ως σολίστ έχει εμφανιστεί, μεταξύ άλλων, σε ΕΛΣ, ΜΜΑ, ΜΜΘ ερμηνεύοντας ρόλους κλασικού και σύγχρονου ρεπερτορίου. Έχει συμπράξει με όλες τις σημαντικές ελληνικές ορχήστρες, ενώ έχει εμφανιστεί σε παραστάσεις και συναυλίες σε διεθνή και ελληνικά φεστιβάλ, καθώς και σε θεατρικές σκηνές (Ελληνικό Φεστιβάλ, Δημήτρια, Φεστιβάλ Σαντορίνης, Λευκωσίας, Μουσικού Φλωρεντινού Μάη, Κάρνεγκυ Χολ, Εθνικό Μέγαρο Μουσικής Μαδρίτης, Όπερα Καΐρου κ.ά.). Έχει ηχογραφήσει έργα όπως Στον τόπο μου τέλεια ξένος (ποίηση Φρανσουά Βιγιόν) και Η επιστροφή της Ελένης του Θάνου Μικρούτσικου, Το χρονικό της Αλώσεως του Γιώργου Χατζηνάσιου, Η αποκάλυψη του Ιωάννου του Τάσου Ιωαννίδη, Σατυρικόν του Δημήτρη Παπαδημητρίου, Ο θαυματουργός γιατρός του Μπιζέ κ.ά. Υπήρξε πρόεδρος της Ένωσης Λυρικών Πρωταγωνιστών Ελλάδος (Ιαν. 2008 – Οκτ. 2012), ενώ από το 2011 είναι μόνιμο μέλος των μονωδών της Εθνικής Λυρικής Σκηνής.

**Θάνος Μαργέτης**Ο πιανίστας και συνθέτης Θάνος Μαργέτης γεννήθηκε στην Αθήνα. Είναι απόφοιτος του Εθνικού Ωδείου Αθηνών (δίπλωμα πιάνου και σύνθεσης) και της Μουσικής Ακαδημίας του Μονάχου (δίπλωμα Master στη σύνθεση), όπου σπούδασε με υποτροφία του Ι.Κ.Υ. (Ίδρυμα Κρατικών Υποτροφιών). Έργα του έχουν παρουσιαστεί στη Μοντέρνα Πινακοθήκη του Μονάχου, στο 7ο Φεστιβάλ σύγχρονης μουσικής της A\*Devantgarde, στο πανεπιστήμιο του Cincinnati, στη ραδιοφωνία της Κολωνίας, στο Τρίτο Πρόγραμμα της Ελληνικής Ραδιοφωνίας, στο εργαστήριο σύγχρονης μουσικής του Μεγάρου Αθηνών και σε άλλους συναυλιακούς χώρους. Ως πιανίστας έχει δώσει ρεσιτάλ πιάνου, έχει συμμετάσχει σε συναυλίες μουσικής δωματίου, έχει συμπράξει με το σύνολο σύγχρονης μουσικής Octopus στο Μόναχο, με το σύνολο κρουστών Τύπανα, καθώς επίσης με την Εθνική Συμφωνική Ορχήστρα και την Ορχήστρα Σύγχρονης Μουσικής της ΕΡΤ. Έχει εμφανιστεί ως σολίστ με τη Συμφωνική Ορχήστρα του Δήμου Αθηναίων, έχει λάβει μέρος σε συναυλίες που οργάνωσε ο Ανεξάρτητος Σύνδεσμος Μουσικής Ανάπτυξης (Α.Σ.Μ.Α.) για την προώθηση του έργου νέων ελλήνων συνθετών, ενώ έχει συνοδεύσει, σε συναυλίες του Μεγάρου Μουσικής Αθηνών και αλλού, γνωστούς λυρικούς τραγουδιστές όπως την πρωταγωνίστρια της Eθνικής Λυρικής Σκηνής Ιουλία Τρούσσα. Συνεργάζεται τακτικά με την Χορωδία της Ε.Ρ.Τ., την Χορωδία του Δήμου Αθηναίων και την Κρατική Ορχήστρα Αθηνών, ενώ παράλληλα συνοδεύει την τάξη μονωδίας της Ιουλίας Τρούσσα στο Ωδείο Αθηνών.

**String Demons**  
Οι String Demons, τα αδέλφια Κωνσταντίνος και Λυδία Μπουντούνη, είναι ένα ντουέτο εγχόρδων (βιολοντσέλο, βιολί) που ξεκίνησε την κοινή μουσική του πορεία το 2014, συνθέτοντας, ερμηνεύοντας και διασκευάζοντας με πρωτότυπο τρόπο, ιδιαίτερη ματιά και επιρροές από ένα ευρύτατο μουσικό φάσμα που ξεκινά από την κλασική μουσική-από την οποία άλλωστε προέρχονται- μέχρι την ελληνική παραδοσιακή / λαϊκή, τη rock, τη heavy metal, την pop, τους βυζαντινούς ύμνους κ.ά., χωρίς ταμπέλες και μουσικές "παρωπίδες". Το βιολοντσέλο του Κωνσταντίνου, το βιολί της Λυδίας, οι φωνές τους, η ματιά τους πάνω στις συνθέσεις των Iron Maiden, του Haendel, του Vivaldi, του Βαμβακάρη και πολλών άλλων, εκεί που ο Bach συναντιέται με τους Queen, η Lady Gaga με τα Λαϊκοδημοτικά , οι Abba με τα Ποντιακά, οι εξ’ ολοκλήρου δικές τους συνθέσεις, ο ηλεκτρισμός σε αντίθεση με την κλασική παιδεία των δύο αδελφών, όλα αυτά σχηματίζουν τη μουσική "ιδιοσυγκρασία" των String Demons. Και οι δύο πήραν τα διπλώματα τους με Άριστα παμψηφεί και Α' Βραβείο, με δασκάλους τους Renato Ripo και Δημήτρη Σέμση, έχουν βραβευτεί επανειλημμένα σε διαγωνισμούς και λάβει ενεργά μέρος σε σεμινάρια και master classes μεγάλων δασκάλων (Mischa Maisky, Raphael Oleg, Sergei Kravtsenko, Natalia Gutman κ.ά.) σε Ελλάδα και εξωτερικό. Έχουν συνεργαστεί με σημαντικούς ανθρώπους και σχήματα του ευρύτερου καλλιτεχνικού χώρου, όπως: Βαγγέλης Μπουντούνης, Μαρία Χαιρογιώργου, Μάρω Ραζή, Στέφανος Κορκολής, Μαρία Φαραντούρη, Ηλίας Καρελλάς, Χρήστος Θηβαίος, Μίλτος Πασχαλίδης, Περικλής Κούκος, Γιώτης Κιουρτσόγλου, Γιώργος Τρανταλίδης, Άλκης Παπαδόπουλος, Akiko Koizumi, Άγγελος Αντωνόπουλος, Τζώρτζια Κεφαλά (Μπλε), Θύμιος Παπαδόπουλος, Αντιγόνη Γύρα (Κινητήρας-Χοροθέαμα), Λευτέρης Ελευθερίου, Ανδρέας Πυλαρινός, Νίκος Σούλης, AcrOdance, Ορχήστρα Σύγχρονης Μουσικής της ΕΡΤ, 100 Κιθάρες, Ciccada κ.ά. Έχουν εμφανιστεί στο Μέγαρο Μουσικής Αθηνών και Θεσσαλονίκης, στο Ηρώδειο, στο Ίδρυμα Σταύρος Νιάρχος και σε πάρα πολλά θέατρα, μουσικές σκηνές, μουσεία, φεστιβάλ εντός και εκτός Ελλάδος και έχουν πραγματοποιήσει επιτυχημένες περιοδείες σε όλη την Ελλάδα και στο εξωτερικό (Γερμανία, Ιταλία, Βέλγιο, Κύπρος, Νέα Υόρκη). Έχουν δώσει και γράψει μουσική για ντοκιμαντέρ, τηλεοπτικές εκπομπές (Μηχανή του Χρόνου, "Πίσω δε γυρνάω") και θέατρο (Όρνιθες, Σιδεράδες, Συρανό ντε Μπερζεράκ) αποσπώντας εξαιρετικές κριτικές. Τον Απρίλιο του 2015 κυκλοφόρησε ο δίσκος τους ‘’String Demons’’, που περιέχει, μεταξύ άλλων, την επιτυχημένη τους ‘’ματιά’’ πάνω στα παραδοσιακά ‘’Καγκέλια’’. Το 2016 κυκλοφόρησε ο δεύτερος δίσκος με τίτλο ''Fear of the Bach'' που απέσπασε εξαιρετικές κριτικές από δημοσιογράφους και ακροατές, κλείνοντας μέσα του ένα ποιοτικό ''Συμφωνικό Πανηγύρι’’, όπως το ονόμασαν. Το 2017 κυκλοφόρησε ο τρίτος τους δίσκος από την MINOS EMI UNIVERSAL με τίτλο ‘’Rise of Strings’’, στον οποίο, ακόμη πιο ξεκάθαρα απ’ ότι στους προηγούμενους, μέσα από οργανική μουσική αλλά και τραγούδια, σχηματίζεται το ολοκληρωμένο μουσικό στυλ της μπάντας, βασισμένο στα έγχορδα, στις φωνές τους, στα επικά, soundtrack ή ξεκάθαρα heavy metal κρουστά, αλλά με σύγχρονο, metal και ποπ ρυθμικό και ενορχηστρωτικό στυλ. Το album αυτό, το 2018 - 2019 βρέθηκε μέσα στα 15 CD με τις καλύτερες φυσικές πωλήσεις στην Ελλάδα. Το 2020 κυκλοφόρησε από τις εκδόσεις Susaeta σε format cd/βιβλίο η μουσική και τα τραγούδια που έγραψαν για την παράσταση "Όρνιθες" που παρουσιάστηκε σε διασκευή του Ηλία Καρελλά στο "Ίδρυμα Σταύρος Νιάρχος". Τη σεζόν 2019-2020 εμφανίστηκαν, έγραψαν πρωτότυπη μουσική και διασκεύασαν με ανατρεπτικό τρόπο αριστουργήματα της κλασικής μουσικής στην παράσταση "Συρανό ντε Μπερζεράκ" σε σκηνοθεσία του Ηλία Καρελλά και κινησιολογία της Αντιγόνης Γύρα. Η παράσταση ανέβηκε στη σκηνή του Θεάτρου Κάππα και έλαβε διθυραμβικές κριτικές. (Την παράσταση παρακολούθησαν πάνω από 35.000 θεατές.) Στη μέχρι τώρα πορεία τους ως σχήμα έχουν καταφέρει να σταθούν δίπλα στα κορυφαία ξένα σχήματα του είδους με τους ανατρεπτικούς-ψυχαγωγικούς δίσκους και τις συναυλίες τους, έχοντας αποκτήσει φανατικό κοινό.

**Στέφανος Φλώτσιος**  
Γεννήθηκε στην Κοζάνη. Είναι απόφοιτος του Ελληνικού Ωδείου Αθήνας (πτυχίο κλασικής κιθάρας με δάσκαλο τον Παναγιώτη Ιωάννου). Την περίοδο των σπουδών του συμμετείχε σε σεμινάρια με τους δάσκαλους John Duarte, Paul Galbraith, Alfonso Borghese, John Alvaro Company και στον 12ο πανελλήνιο διαγωνισμό “Ταλέντα –Βραβεία Φίλωνα” όπου κερδίζει το 1ο βραβείο μέσης σχολής. Είναι μέλος ντουέτο κλασικής κιθάρας με τον κιθαρίστα Σωτήρη Μαρουσόπουλο και του ημιακουστικού σχήματος La mano del Corazon (ακουστική κιθάρα) με τους Φώτη Σιώτα (βιολί), Αλέξη Καλοφωλιά (ακουστική κιθάρα – φωνή). Ως ηλεκτρικός κιθαρίστας συμμετέχει στα συγκροτήματα: The Screaming Fly (προσωπικό του σχήμα από το 1992), Astyplaz (συναυλίες Ελλάδα-Καναδά-Αμερική), Keep Shelly in Athens (2 αμερικάνικες περιοδείες 30 πόλεων -συμμετοχή στο φεστιβάλ Coachella στην Καλιφόρνια- ευρωπαϊκή περιοδεία σε 12 χώρες), Τhe Last Drive (συναυλίες Ελλάδα και Ευρώπη), Omega Ray (συναυλίες Ελλάδα και Ευρώπη). Από το 1992 είναι δάσκαλος κλασικής και ηλεκτρικής κιθάρας. Δισκογραφία: The Screaming Fly :”4” (2002), Superzero (2012), Trip to Venus (2019) (μουσική, στίχοι, φωνή, κιθάρα). The Last Drive: ομώνυμο (2018) (κιθάρα), Omega Ray: ομώνυμο (2015) (κιθάρα). Συμμετοχή σε δίσκους των Blml, Drobs, Keep Shelly in Athens, Metaman, Lotus Emperor.

**Άρτεμις Βαβάτσικα**Η γεννήθηκε στην Θεσσαλονικη. Ξεκίνησε να παίζει ακορντεόν σε μικρή ηλικία. Πρώτοι της δάσκαλοι υπήρξαν ο Ηρακλής Βαβάτσικας, η Γιασμίνα Ντιμιτρίεβιτς και η Λαρίσα Ζιχάρεβα. Ολοκλήρωσε τις σπουδές της στο Ωδείο Athenaeum το 2012 (Δίπλωμα Ακορντεόν Κοντσέρτου με βαθμό Άριστα). Το 2018 αποφοίτησε από το Τμήμα Μουσικής Επιστήμης και Τέχνης του Πανεπιστημίου Μακεδονίας με Ειδίκευση Ακορντεόν (τάξη Κωνσταντίνου Ράπτη). Το διάστημα 2019-21 συμμετείχε στον κύκλο σεμιναρίων της Italian Accordion Academy με θέμα το ακορντεόν, τον αυτοσχεδιασμό, την σύνθεση και την τεχνική Alexander με τους Claudio Jacomucci και Kathleen Delaney. Έχει συμπράξει με την Συμφωνική Ορχήστρα του Δήμου Αθηναίων, την Sofia Sinfonietta, την Συμφωνική Ορχήστρα του Τ.Μ.Ε.Τ., το Κρατικό Θέατρο Βορείου Ελλάδος, το Εθνικό Θέατρο, το Ergon Ensemble και την Εθνική Λυρική Σκηνή. Επίσης έχει συνεργαστεί με τους Ζορζ Πιλαλί, Νίκο Κυπουργό και Δημήτρη Παπαδημητρίου. Έχει συμμετάσχει σε ελληνικές και διεθνείς διοργανώσεις σε ρεπερτόριο μοντέρνας και αυτοσχεδιαζόμενης μουσικής (Nostos Festival2018, Reedblocks Accordion Festival 2021, Irtijal 2022, Borderline 2022 κ.α.). Από το 2018 διατηρεί συνεργασία με τον συνθέτη και ουτίστα Θωμά Μελετέα, συμμετέχοντας εκτός των άλλων στις δισκογραφικές του δουλειές Nestinari (2019, αυτοέκδοση) και Shapeshifting Wizards (2020, Polyscope). Έχει ερμηνεύσει εκτενώς έργα σύγχρονης κλασικής μουσικής και δη ελλήνων συνθετών όπως οι: Κώστας Τσούγκρας, Φίλιππος Τσαλαχούρης, Τάσος Ρωσόπουλος, Μαρία Γούβαλη, Περικλής Λιακάκης. Διδάσκει ακορντεόν από το 2013 σε μαθητές όλων των ηλικιών.

**Κώστας Σερεμέτης**Γεννήθηκε στον Καναδά το 1980. Σπούδασε κρουστά με τους Κωνσταντίνο Βορίση και Κωνσταντίνο Θεοδωράκο στο Δημοτικό Ωδείο Μοσχάτου, απ’ όπου αποφοίτησε το 2008. Έχει παρακολουθήσει σεμινάρια στο Παρίσι το 2003 με τους F. Macarez, M. Ford, K. Abe, M. Kamiya και L. H. Stevens και μαθήματα με τους ُEmmanuel Séjourné και Stephane Fougeroux στο Στρασβούργο. Το 2005 εκπροσώπησε την Ελλάδα στο φεστιβάλ Percumania στο Παρίσι, ερμηνεύοντας έργα των Ιάννη Ξενάκη και Edgar Varese. Είναι μέλος του συνόλου σύγχρονης μουσικής ARTéfacts ensemble με τους οποίους έχει πραγματοποιήσει συναυλίες σε πόλεις και φεστιβάλ ανά την Ελλάδα (Φεστιβάλ Αθηνών και Επιδαύρου, Διεθνές Φεστιβάλ Μουσικής Πορτοχελίου, κλπ), αλλά και σε πόλεις της Γαλλίας, της Ουγγαρίας και της Τουρκίας. Ως μέλος συνόλων σύγχρονης μουσικής συμμετέχει τακτικά σε παραγωγές της Εναλλακτικής Σκηνής της ΕΛΣ, πραγματοποιώντας πολλές φορές πρώτες εκτελέσεις έργων σύγχρονης μουσικής.